อุ้มลูกหนี้ดีแห้วแบงก์รัฐอ่วม
ประชานิยมพักชำระลูกหนี้ชั้นดีเจอตอสรุปไม่ลง แบงก์รัฐอ่วมรายได้หาย 1.5 หมื่นล้าน และส่อมีหนี้เสียเพิ่ม
12 มี.ค. 2555

ประชานิยมพักชำระลูกหนี้ชั้นดีเจอตอสรุปไม่ลง แบงก์รัฐอ่วมรายได้หาย 1.5 หมื่นล้าน และส่อมีหนี้เสียเพิ่ม
นายอารีพงศ์ ภู่ชอุ่ม ปลัดกระทรวงการคลัง กล่าวว่า นโยบายพักชำระหนี้ดีครัวเรือนรายละไม่เกิน 5 แสนบาท ยังเสนอให้คณะรัฐมนตรีพิจารณา (ครม.) ได้ไม่ทันในสัปดาห์นี้ เพราะยังสรุปรายละเอียดไม่ได้ว่าจะพักให้ลูกหนี้ชั้นดีกลุ่มไหนบ้าง และจะลดอัตราดอกเบี้ยให้เท่าไร รวมถึงยังไม่ได้ประเมินว่าจะเกิดความเสียหายกับธนาคารรัฐเท่าไร



อารีพงศ์
"กรณีลูกหนี้กู้ซื้อบ้านอาจจะไม่ได้พักชำระหนี้ เพราะไม่ถือว่าเป็นสินเชื่อประกอบอาชีพ ซึ่งยังต้องมีการสรุปอีกครั้งหนึ่ง" นายอารีพงศ์ กล่าว
ทั้งนี้เมื่อวันที่ 11 มี.ค. ที่ผ่านมา นายกิตติรัตน์ ณ ระนอง รองนายกรัฐมนตรี และ รมว.คลัง ได้เรียกประชุมแบงก์รัฐ 6 แห่ง เพื่อสรุปรายละเอียดการพักชำระหนี้ดีจำนวน 5 ล้านราย โดยแนวทางแรกพักชำระเงินต้นเป็นเวลา 3 ปี ซึ่งมีปัญหาแบงก์รัฐมีหนี้เสียเพิ่มขึ้นจำนวนมาก
แนวทางที่ 2 คือการลดดอกเบี้ยให้ 2% เป็นเวลา 3 ปี โดยจะทำให้แบงก์รัฐมีรายได้หายไปปีละ 1.5 หมื่นล้านบาท รวม 3 ปี เป็นรายได้ที่หายไปถึง 4.5 หมื่นล้านบาท ทำให้ฐานะการเงินของแบงก์หลายแบงก์มีปัญหา ทำให้ยังสรุปไม่ได้ว่าจะลดให้อัตราดอกเบี้ยเท่าไร และจะลดให้กลุ่มลูกค้าประเภทใดบ้าง
รายงานข่าวจากกระทรวงการคลัง เปิดเผยว่า การลดดอกเบี้ยให้ลูกหนี้ 2% ทำให้ธนาคารเพื่อการเกษตรและสหกรณ์การเกษตร (ธ.ก.ส.) มีรายได้หายไป 8,000 ล้านบาท ธนาคารออมสิน 3,000 ล้านบาท และ ธนาคารอาคารสงเคราะห์ (ธอส.) 2,000 ล้านบาท